2 in hof ná aanval op Zastron-plaasDaleen van der Hoven se uitgebrande motor (Foto verskaf deur die SAPD) Twee verdagtes het Donderdag in die Zastron-landdroshof in die Vrystaat verskyn in verband met verlede jaar se aanval op die 80-jarige Daleen van der Hoven. Van der Hoven is in Julie verlede jaar uit haar plaashuis in die omgewing van Zastron ontvoer en by die grens na Lesotho agtergelaat. Tsitsa Machabe (33) en Thabo Moolehi (38) is intussen met behulp van die polisie in Lesotho en Interpol na Suid-Afrika uitgelewer en staan nou tereg op poging tot moord, ontvoering, gewapende roof en motordiefstal. Kol. Thandi Mbambo, woordvoerder van die polisie, sê ’n derde verdagte is nog op vrye voet terwyl ’n vierde verdagte ’n paar maande gelede oorlede is. Die saak teen Machabe en Moolehi is gister tot 2 Junie uitgestel vir regshulp. Maroela Media het vroeër berig Van der Hoven was die betrokke dag van die aanval in die vroeë oggendure alleen tuis toe verdagtes die veiligheidshek oopgebreek en toegang tot haar huis bekom het. Die verdagtes het haar vasgebind, aangerand en kontant geëis. Mbambo het destyds gesê die verdagtes het drie vuurwapens en kontant gebuit voordat hulle Van der Hoven in haar motor gelaai en haar na die Lesotho-grens ontvoer en naby die grens agtergelaat het. Van der Hoven het destyds beserings in die voorval opgedoen en is in ’n hospitaal opgeneem. Haar uitgebrande motor is later verlate in Lesotho gevind.